Document ID: 31997R2051

KOMMISSIONENS FORORDNING (EF) Nr. 2051/97 af 20. oktober 1997 om de nærmere bestemmelser for ydelse af et finansielt plantebeskyttelsesbidrag fra Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 97/14/EF (2), særlig artikel 19c, stk. 5, sidste afsnit, og
ud fra følgende betragtninger:
Ifølge direktiv 77/93/EØF kan Fællesskabet yde et finansielt plantebeskyttelsesbidrag til medlemsstaterne til dækning af udgifter, der direkte vedrører de nødvendige foranstaltninger, der er truffet eller agtes truffet for at bekæmpe skadegørere, som er indslæbt fra tredjelande eller fra andre områder i Fællesskabet, med henblik på at udrydde dem eller, hvis dette ikke er muligt, begrænse deres udbredelse;
medlemsstaterne kan ansøge om et finansielt bidrag fra Fællesskabet til de specifikke foranstaltninger, de har truffet eller agter at træffe med henblik på at bekæmpe angreb af skadegørere, der er indslæbt i deres område;
der må fastsættes nærmere bestemmelser for ydelse af det finansielle plantebeskyttelsesbidrag fra Fællesskabet;
medlemsstaterne skal overholde disse bestemmelser, når de indgiver en ansøgning om nævnte finansielle bidrag;
de i denne forordning fastsatte foranstaltninger er i overensstemmelse med udtalelse fra Den Stående Komité for Plantesundhed -
UDSTEDT FØLGENDE FORORDNING:
Artikel 1
Medlemsstaternes ansøgninger om et finansielt plantebeskyttelsesbidrag fra Fællesskabet, jf. artikel 19c, stk. 5, i direktiv 77/93/EØF, indgives:
- skriftligt af den enkelte centrale myndighed, der er omhandlet i artikel 1, stk. 6, i direktiv 77/93/EØF
- til Kommissionen for De Europæiske Fællesskaber, Generaldirektøren for GD VI, Rue de la Loi/Wetstraat 200, B-1049 Bruxelles/Brussel, og
- senest den 15. oktober 1997, hvis de skal tages i betragtning, når bevillingerne til dette formål afsættes på Den Europæiske Unions almindelige budget for regnskabsåret 1997, og senest den 1. juli i hvert af de følgende år, hvis de skal tages i betragtning, når bevillingerne hertil afsættes på Den Europæiske Unions almindelige budget for det pågældende regnskabsår.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. oktober 1997.

Labels: 16
19
5
20
6
18